b'\n_START_ARTICLE_\nParacetamol\n_START_SECTION_\nZgodovina\n_START_PARAGRAPH_\n\xc5\xbde v starem veku so poznali protibole\xc4\x8dinske pripravke, pridobljene iz vrbovega lubja, ki vsebuje salicilate. To je privedlo do razvoja aspirina, ki je derivat salicilne kisline. _NEWLINE_Uporabljali so tudi pripravke iz lubja drevesa kininovec (Cinchona), ki vsebuje antimalarik kinin._NEWLINE_\xc5\xa0ele po letu 1880 so sintetizirali acetanilid in fenacetin, ki sta se uporabljala kot analgetika. Leta 1873 so prvi\xc4\x8d dokazali prisotnost paracetamola v se\xc4\x8du bolnika, ki so mu dajali fenacetin. Leta 1899 so ugotovili, da se tudi acetanilid v telesu presnovi do paracetamola. Kljub temu se paracetamol \xc5\xa1e dolgo \xc4\x8dasa ni uporabljal v medicini. \xc5\xa0ele 1957 se je v Veliki Britaniji prvi\xc4\x8d pojavil na tr\xc5\xbei\xc5\xa1\xc4\x8du v obliki tablete pod imenom Panadol\xc2\xae.\n_START_SECTION_\nMehanizem delovanja\n_START_PARAGRAPH_\nDolgo \xc4\x8dasa so zaradi strukturnih sorodnosti predvidevali, da deluje na podoben na\xc4\x8din kot aspirin; torej da zavira sintezo prostaglandinov in sicer, da inhibira encim ciklooksigenazo._NEWLINE_Kasneje so ugotovili bistvene razlike v delovanju. Prostaglandini so pomembni vnetni posredniki,  vendar paracetamol ne deluje protivnetno. Ciklooksigenaza posreduje tudi pri sintezi tromboksanov, ki sodelujejo pri strjevanju krvi, zato aspirin zavira strjevanje krvi. Paracetamol tega u\xc4\x8dinka nima. Nadaljnja razlika je tudi v tem, da nesteroidna protivnetna zdravila po\xc5\xa1kodujejo \xc5\xbeelod\xc4\x8dno sluznico, paracetamol pa ne (prostaglandini imajo namre\xc4\x8d za\xc5\xa1\xc4\x8ditno funkcijo v \xc5\xbeelod\xc4\x8dni sluznici)._NEWLINE_Vzrok razli\xc4\x8dnega delovanja je v tem, da aspirin in njemu sorodne u\xc4\x8dinkovine ireverzibilno inhibirajo cikloosigenazo in blokirajo sintezo prostaglandinov, paracetamol pa deluje posredno. Blokada encima s paracetamolom v prisotnosti peroksida ni u\xc4\x8dinkovita. To lahko razlo\xc5\xbei, zakaj deluje paracetamol le centralno. V krvnih plo\xc5\xa1\xc4\x8dicah in limfocitih je namre\xc4\x8d visoka koncentracija peroksida. _NEWLINE_Leta 2002 so dokazali tretji podtip encima ciklooksigenaze; poleg \xc5\xbee znanih COX-1 in COX-2 \xc5\xa1e COX-3. Ta je prisoten le v osrednjem \xc5\xbeiv\xc4\x8devju. Verjetno je, da paracetamol inhibira le ta podtip encima._NEWLINE_To\xc4\x8den mehanizem delovanja \xc5\xa1e ni pojasnjen.\n_START_SECTION_\nPresnova\n_START_PARAGRAPH_\nParacetamol se presnovi primarno v jetrih, kjer se ve\xc4\x8didel molekul preko konjugacije s sulfatom in glukuronsko kislino spremeni v neaktivno obliko. Izlo\xc4\x8da se skozi ledvice. Le manj\xc5\xa1i dele\xc5\xbe se v jetrih metabolizira z encimom citokrom P450; toksi\xc4\x8dnost paracetamola je povezana ravno z majhnimi koli\xc4\x8dinami alkiliranega presnovka (N-acetil-p-benzo-kinon imin), ki nastane s pomo\xc4\x8djo tega encima. Ta metabolit reagira z SH- skupinami biolo\xc5\xa1kih molekul. V manj\xc5\xa1ih odmerkih pride do hitrega razstrupljenja N-acetil-p-benzo-kinon imina s pomo\xc4\x8djo glutationa; konjugat se izlo\xc4\x8di s se\xc4\x8dem.\n_START_SECTION_\nToksi\xc4\x8dnost\n_START_PARAGRAPH_\nParacetamol ima zelo ozek terapevtski indeks. To pomeni, da je razlika med obi\xc4\x8dajnim in toksi\xc4\x8dnim odmerkom relativno majhna._NEWLINE_Pri preodmerjanju lahko pride do znatne po\xc5\xa1kodbe jeter, celo do odpovedi in posledi\xc4\x8dno do smrti. Ker je paracetamol na tr\xc5\xbei\xc5\xa1\xc4\x8du dostopen brez zdravni\xc5\xa1kega recepta, se v\xc4\x8dasih uporablja tudi v suicidalne namene._NEWLINE_Paracetamola ne smemo u\xc5\xbeiti po konzumaciji alkohola, saj se v tem primeru spremeni presnova v jetrih._NEWLINE_V terapevtskih odmerkih je paracetamol med varnej\xc5\xa1imi analgetiki. Pri predoziranju se pove\xc4\x8da koli\xc4\x8dina toksi\xc4\x8dnega metabolita N-acetil-p-benzokinon imina. Zaradi povi\xc5\xa1ane koncetracije razstrupljanje z glutationom ni ve\xc4\x8d dovolj hitro in omenjeni presnovek reagira s celi\xc4\x8dnimi sestavinami (predvsem z membranami) in povzro\xc4\x8di akutno nekrozo. Posledica je lahko smrt._NEWLINE_Pri terapiji preodmerjenja se navadno daje aktivno oglje, ki v prebavni cevi na svojo povr\xc5\xa1ino adsorbira molekule paracetamola in tako prepre\xc4\x8di, da bi za\xc5\xa1le v krvni obtok. Aktivno oglje je potrebno zau\xc5\xbeiti po najve\xc4\x8d \xc5\xa1tirih urah od zau\xc5\xbeitja prevelikega odmerka paracetamola. Kasneje je namre\xc4\x8d ve\xc4\x8dina paracetamola \xc5\xbee pre\xc5\xa1la v krvni obtok. V tem primeru je potrebna aplikacija protistrupa; obi\xc4\x8dajno N-acetilcisteina. Le-ta vsebuje tiolne skupine (SH), na katere se ve\xc5\xbee N-acetil-p-benzo-kinon imin in se na ta na\xc4\x8din detoksificira.\n_START_SECTION_\nKomercialna imena\n_START_PARAGRAPH_\nParacetamol ima raznovrstna komercialna imena, npr. ben-u-ron\xc2\xae, Captin\xc2\xae, Fensum\xc2\xae, Mexalen\xc2\xae, Paedialgon\xc2\xae, Paracetamol-Hexal, Perfalgan\xc2\xae. V ZDA se imenuje Tylenol\xc2\xae (McNeil-PPC, Inc.), Anacin-3\xc2\xae ali Datril\xc2\xae, v Aziji, Avstraliji, \xc5\xa0vici in Veliki Britaniji je naprodaj kot Panadol\xc2\xae, v Gr\xc4\x8diji kot Depon\xc2\xae, v Tur\xc4\x8diji kot Minoset\xc2\xae in v Sloveniji kot Lekadol\xc2\xae in Daleron\xc2\xae,... _NEWLINE_Paracetamol vsebujejo tudi\xc2\xa0: Ibupar,....'